《种竹》
宋代·张嵲

屏居倦幽独，出门无所适。
种竹满前庭，坐玩凌寒色。
森森密阴净，竦竦条干直。
晴日借景光，霜风时荡析。
自我来此居，三见岁华易。
小孙渐成童，长杨忆初植。
杂花亦纷然，似欲娱閴寂。
世虑久已忘，况乃头半白。
旧乡丧乱后，城郭满荆棘。
藉使能北归，亦不异作客。
独怀首丘念，未易忘日夕。
读书计诚谬，习静理何益。
万事鸟过空，何处留遗迹。
世故漫酬酢，迢遥混今昔。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。